
Către





BIROUL PERMANENT AL





CAMEREI DEPUTAŢILOR


Vă înaintăm, alăturat, Raportul comun asupra proiectului de Lege pentru reglementarea sprijinului financiar acordat tinerilor şi familiilor de tineri la închirierea locuinţei (PL-x 323/2 mai 2007).


La întocmirea raportului comun, Comisiile au avut în vedere  avizul Consiliului Legislativ şi punctul de vedere al Guvernului.
 
Prin obiectul de reglementare şi conţinutul său, proiectul de lege face parte din categoria legilor ordinare.

	PREŞEDINTE,

RELU FENECHIU
	PREŞEDINTE,
Mihai Nicolae Tănăsescu

RAPORT COMUN

asupra proiectului de Lege pentru reglementarea sprijinului financiar acordat tinerilor şi familiilor de tineri la închirierea locuinţei

1. În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru buget, finanţe şi bănci au fost sesizate pentru dezbatere şi avizare în fond, în procedură obişnuită, cu proiectul de Lege pentru reglementarea sprijinului financiar acordat tinerilor şi familiilor de tineri la închirierea locuinţei, trimis cu adresa PL- x 323 din 2 mai 2007.
La întocmirea raportului, Comisiile au avut în vedere:

· avizul favorabil al Consiliului Legislativ nr.1675/12.12.2006;
· punctul de vedere negativ al Guvernului nr.100/12.01.2007.


În conformitate cu prevederile art.61 şi 63 din Regulamentul Camerei Deputaţilor, republicat, membrii comisiilor reunite au examinat proiectul de lege în şedinţa din 22 mai 2007.
Proiectul de lege are ca obiect de reglementare sprijinul financiar acordat tinerilor şi familiilor de tineri la închirierea locuinţei, acest sprijin constând în plata de la bugetul de stat, a 50% din cuantumul chiriei stabilită prin contractul de închiriere, dacă persoanele sus-menţionate în vârstă de până la 35 de ani fac dovada că locuiesc efectiv în locuinţă şi dacă realizează venituri /persoană sub venitul mediu lunar pe economie.

2. Prin obiectul de reglementare şi conţinutul său, proiectul de lege face parte din categoria legilor ordinare.   


3. La dezbaterea proiectului de lege au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat, Dorin Măntescu – director şi Cristina Constantin – consilier superior în cadrul Ministerului Economiei şi Finanţelor.

4. La lucrările Comisiilor au fost prezenţi 49 deputaţi din totalul de 56 membri ai Comisiilor.


Comisiile reunite propun Plenului Camerei Deputaţilor respingerea acestui proiect de lege pe motiv că nu are aplicabilitate şi pentru faptul că nu are în vedere principiile, cadrul general şi procedurile privind formarea, administrarea, angajarea şi utilizarea fondurilor publice, precum şi responsabilităţile instituţiilor publice implicate în procesul bugetar, stabilite prin Legea nr.500/2002 privind finanţele publice, cu modificările şi completările ulterioare, precum şi principiile, cadrul general şi procedurile privind formarea, administrarea, angajarea şi utilizarea fondurilor publice locale şi responsabilităţile autorităţilor administraţiei publice locale, stabilite prin Legea nr.273/2006 privind finanţele publice locale, nefiind identificate structurile şi procedurile prin care se asigură alocarea resurselor bugetare pentru subvenţionarea chiriilor respective.

Raportul comun al Comisiilor a fost adoptat cu 45 voturi pentru şi 4 abţineri.

5. Senatul a adoptat proiectul de lege în şedinţa din 26 aprilie 2007.

6. Potrivit Prevederilor art.75 alin.(1) din Constituţia României, republicată şi ale art.92 din Regulamentul Camerei Deputaţilor, Camera Deputaţilor este Cameră decizională.

